‘’**ታሪኽ ሓድነትናን ጽንዓትናን ብምንም ዓይነ ኣብ ዋጋ ዕዳጋ ክወድቕ ኢድና ኣጣሚርና ኣይንርእን‘’**

ኣብ ታሪኽ ሕብረተ ሰብ ኤርትራ ዘኹርዕ ነገር እንተሎ ሃይማኖቱ፡ ባህሉ፡ ዓሌቱ ወይ ኣውራጃኡ ብዘየገድስ ተፋቒሩን ተሳንዩን ዝነብር ህዝቢ ምዃኑ እዩ። ነዚ ስኒትዚ ንምዝራግ ገዛእትና ነብር በብዝመጽዎ ከፍርስዎ ዘይተሓለለ ጻዕርታት እዮም ኣካይዶም። እንተኾነ ግን ሓያል ህዝቢ ንሓድነትን ሕውነትን ዝለዓለ ደረጃ ብምሃብ ኣይፋልናን ኣይንፈላለን፡ ካብ ጽጋብ ብዘይ ስኒት ጥምየት ምስ ፍቕሪ ይሕሸና ኢሉ ኣበየ ቤተ መቕደሱ እናጸለየ፥ ኣብ ሓደ ባይቶ እናተጋብኤ ብሓደ ልብን ስሙር ሓሳብን ንብዙሕ ዓመታት ዝተቓለሰ። ምኽንያቱ ሃይማኖት ናይቶም ኣመንቱ ስለ ዝኾነ ኣብ ዘዝምልከቶ ቤተ-ክርስቲያናትን መስጊዳትን ብምኻድ ምስ ኣምላኽ ዘራኽቦ ጾሎት ተዕርግ። ኣብቲ ናይ ሃገር ጉዳይ ምስ ኮነ ድማ ብሓባር ይዝትን ይቃለስን። እዚ ኩቡር ባህሊ ሓደ ካብ ረቛሒታት ዓወት ቃልስና ምዃኑ ኣብ ሰነዳት ታሪኽና ሰፊሩ ኣሎ።

ሃይማኖት ክርስትና ንክርስትያን፥ ሃይማኖት ምስልምና ነስላም ይምልከት። ሃገር ግን ሃይማኖት ናይ ኩሎም ደቃ እያ። ታሪኽ ሰውራና ካብ ካልኦት ሰውራታት ዓለም ዝፈልዮ ብዙ ነገራት እዃ እንተለዎ ሓደ ግን ኣብ ግዜ ብረታዊ ቃልስና ሸኻትን ኣቕሽሽትን ከም ኩሊ ተጋዳላይ ብረት ተሰኪሞም ብጅግንነት ተሰዊኦም እዮም። ምኽንያቱ ሃገር እንተዘየልያ ሃይማኖት ክህሉን ክኽበርን ስለ ዘይክእል። ቤት ጸሎታትና ሞባኤን ንቓልሲ ዘወፈያ ኔረን እንድየን። ልዕሊ ሃገር ዝስራዕ ነገር የለን። ሃገርና ህላወኣ ውሑስ እንተዘይኮይኑ ውሕስነት ኣይማኖታት ክረጋገጽ ኣይክእልን። ስለዚ ንዓና ሰውራ ናይ ኩልና ኤርትራውያን ቤት ነይሩ።

ሃገርና ኤርትራ ገና ኣብ ቃልሲ ንልዕላውነት፥ ኣብ ቃልሲ ንህንጽት ሃገር፥ ኣብ ህንጸት ሰብኣዊ ዓቕምታት ኮታ ኣብ ኩሉ ሃገር ከብላ ዝኽእል መደባት ተዋፊራ ትርከብ። እዚ ዘለናዮ ቃልሲ ሓርነት ልክዕ ከምቲ ኣብ ግዜ ብረታዊ ቃልን ቅድሚኡ ዝነበረና ሓድነት ዝጠልብ መድረኽ እዩ። ሎሚ ንርእዮ ዘሎና ግን ኣይግድን። ልዕሊ ንቡር ዝኾነ ዝየማ ሃይማኖታት ንሰምዕን ንርእን ኣሎና። ነተን ሓቀኛ ዝኾና ሃይማኖታት ንምህሳስ ዝግበር ዘመን ኣምጽኦ ብዝኾነ ሕጊ ሃይማኖታት ዘይቅየዳ መናፍሳን ክራብሓ ንዕዘብ። ሎሚ እቲ ትማል ኣብ ግዜ ቃልሲ ብፍቕሪ ሃገር ብብዝሒ ሰብ ዘዕለቕልቕ ዝነበረ ማሕበረ ኮማትና ኣይ ከም ቀደሙን። ብእንጻሩ ፍቕሪ ሃገር መዛነዪ ኮይኑ ገለ ካብተን ትማሊ ሓርበኛታት ኣደታትን ኣሓትን ኢልና ንንየተለን ዝነበርና ንማሕበረ ኮማትና (ኣብ ወጻኢ) ማዓርግን ግርማን ዝህባ ዝነበራ ናይ ሃይማኖት ግዙኣት ኮይነን ክትርኢ ከሎኻ ብጣዕሚ ዘተሓሳስብ እዩ።

ኣብዚ ጌጋ ርዲኢት ከይህሉ። ቤት ጾሎት ምኻድ ጌጋዩ ኣይኮንኩን ዝንል ዘሎኹ። ኣብ ማሕበረ ኮማት መጺእካ ብዛዕባ ሃገርካን ባህልኻን ዘይምዝታይን ምውሳእን ግን ዓቢ ጌጋ እዩ። ኩቡር መስዋእቲ ሳላ ዝተኸፍለ ኢና ካብ ፋሕ ኢልናሉ ዘሎና ናይ ስደት ሃገራት ዓድና ንመላለስ ዘሎና። ከምቲ ኣብ ላዕሊ ዝተጠቕሰ ማሕበረ ኮማትና ናይ ኤርትራውያን ድኣንበር ናይ ሃይማኖታውያን ኣይኮናን። ማሕበረ ኮማትና ንኹሉ እምነት ዘለዎ ወዲ ሃገር ዝተኸፍታ ድኣንበር ንውሱናት ኣይኮናን። ማሕበረ ኮማትና መለለዪ መንነትናን መዔቀቢ ባህልታትናን ድኣንበር ኣዋሲንካ ትርእየን ኣይኮናን። ከም እምንቶ ቤት ጾሎት ስለ ዝኸድካ/ዝኸድኪ ትጸድቕ ማለት ኣይኮነን። ዘጽድቕ ሰናይ ተግባርን ፍቕሪ ኣብ ነንሕድሕድካን ሰማእታትካ ሂወቶም ዝኸፈልሉ ዓላማ ለይትን መዓልትን ምስ ትዝክርን ንተቓለሱሉ ኣብ ግብሪ ምስ ተውዕልን እዩ፡

ኩልና ከምእንፈልጦ ሎሚ ኣብ መላእ ዓለም ብዙሓት ኤርትራዊ መንነት ዘለወን ምስ መንግስተን ሃገርን ህዝበን ደው ኢለን ንዝመጸ ተጻብኦታት ዝምክታ ማሕበረ-ኮማት ብሃገሮም ዝሕበኑ ኣባላት ጠርኒፈን ይርከባ። ገለ ንጣር ብሃሱሳትን ዑሱባትን ዝቖማ ማሕበረ ኮም በሃልቲ ሃይማኖትን ወገንን ከም መሳርሒ ወሲደን ህዝቢ ዘታልላ ኣይተሳእናን። ኮምኡ’ውን ብስም ጀብሃ (ተሓኤ) ዝሽቕጡ ቅድሚ ሰላሳን ሓሙሽተን ዓመታት ዝተቀብረ ውድብ ትንፋስ ክሶኽዑ ትንፋሶም ዝሓለፉ ጸየቕቲ ከምዘለዉ ከይዘንጋዕና፥ ግደ ህዝቢ ኣብ ማሕበረ-ኮም ምጥርናፍን ብጉቡእ ምውሳእን ነዞም ዝተጠቕሱን ዘይተጠቕሱን ተጻብኦታት ምብርዓን ግዲኡ ኣቃሊልካ ዝርኤ ኣይኮነን፡፡

ኣብ መደምደምታ ኣብ ካሊፎርንያ በይ ኤርያን ከባቢኣን እትርከቡ ሹዱሽተ ሓያላት ምስ ሃገር ህዝብን መንግስትን ኤርትራ ዝሰርሓን ዝሕለቓን ማሕበረ ኮማት ሳንታ ሮዛ፥ ሳን ፍራንሲኮ፥ ኦክላንድ፥ ሳክራመንቶ፥ ሳን ሆዘ፥ ፍረዝኖ፥ ኣለዋ’ሞ ኩሉ ኣብ ከባቢኤን ዝነብር ኤርትራዊ ክጽንበረን ከዘኻኽር እፈቱ።

ጥርናፈና ዝበርትዔ መዋጊኢና‘ዩ ማሕበረ ኮማትና መግለጺ መንነትን’የን ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር መጋቢት 23 2018。